Kyk hoe lyk Paltrow en Martin se appeltjie nou | Netwerk24
Kyk hoe lyk Paltrow en Martin se appeltjie nou
Deur Nadine Theron 16 Mei 2018 06:04
Apple Blythe Alison, Gwyneth Paltrow en Chris Martin se oudste kind. Foto: Instagram/@gwynethpaltrow
Die aktrise Gwyneth Paltrow het 'n rare foto gedeel van haar en die sanger Chris Martin se eersteling.
Apple Blythe Alison het Maandag 14 jaar oud geword. Martin en Paltrow het in 2003 getrou maar in 2016 het hulle aangekondig dat hulle "bewustelik nie meer 'n paartjie is nie" en het geskei. Hulle het ook 'n seun, Moses (12).
Apple se eksentrieke naam het opslae gemaak toe sy in 2004 gebore is.
"Dit het soet geklink en het 'n pragtige prentjie by my geskep, appels is so soet en gesond en Bybels. Ek het net gedink dit klink so lieflik en skoon!" het Paltrow volgens Hello!aan Oprah Winfrey gesê oor die naam.
Paltrow het haar dogter Maandag geluk gewens en gesê dat Apple haar elke dag laat voel asof dit Kersfees is.
"Jy is die lewendigste, snaaksste jong vrou wat orals in die rondte draai en pragtig is van binne en buite. Jy is 'n ongelooflike denker en 'n ongelooflike liedjieskrywer. Dankie dat jy nog steeds met my tyd spandeer al is jy al 14," het Paltrow aan haar dogter geskryf.